Канспект занятку па адукацыйнай

вобласці “Развіцццё маўлення і

культура маўленчых зносін”

“Шмат казак ёсць на свеце…”

у старшай групе

 Праграмныя задачы: фарміраваць уменне самастойна выкарыстоўваць у маўленні словы, якія абазначаюць прадметы і з’явы навакольнага свету; фарміраваць уменне чыста і правільна вымаўляць гукі роднай мовы; уменне ўтвараць назвы дзіцянят жывёл; практыкаваць ва ўжыванні памяншальна-ласкальнай формы назоўнікаў, у змяненні слова адпаведнага сэнсу; удасканальваць уменне адрозніваць словы, супроцьлеглыя па сэнсе (антонімы); вызначаць і ўзнаўляць логіку апісальнага расказа пра жывёл, параўноўваць іх пры дапамозе схемы; развіваць мову, памяць, мысленне; выхоўваць цікавасць да беларускіх народных казак, любоў да роднай мовы.

 Матэрыял: маскі да казкі “Муха – пяюха”, 2 пісьмы, скарбонка, 5 рознакаляровых канвертаў з заданнямі, елка, ключык, ілюстрацыі да казкі, схема.

 Ход занятку:

В.: Шмат казак ёсць на свеце.

 Казкі вельмі любяць дзеці,

 Усе хочуць у іх пабываць

 І трошку пагуляць.

 Дзеці, я хацела сённня з вамі пагуляць у тэатр, інсцэніраваць адну з беларускіх народных казак. Падрыхтавала неабходны рэквізіт, маскі, але нечаканна ўсё гэта некуды знікла. Раніцай у групе я знайшла канверт і прыгожую скарбонку. Адкрыем канверт?

Дз.: Адкрыем!

*( выхавальнік адкрывае канверт, дастае пісьмо і ключ)*

В.: “ Калі адгадаць загадку, ключык адкрые скарбонку.”

 Я гуджу, гуджу, гуджу,

 Я лятаю і кружу

 Вакол носа, вакол вуха

 Здагадайцеся, хто я?

Дз.: Гэта муха.

В.: Так. Гэта муха, Муха-пяюха.

Як спявае сваю песеньку муха? (*Дж- дж- дж*). Паспрабуйце праспяваць песеньку мухі. (*Дзеці спяваюць*).

В.: Ключык адкрые нам скарбонку.

*(Адкрываюць скарбонку, знаходзяць там яшчэ адно пісьмо, 5 рознакаляровых канвертаў і маску Мухі-пяюхі).*

В.: “Калі хочаце знайсці маскі, выканайце заданні, якіЯ знаходзяцца ў рознакаляровых канвертах”. Дзеці, выканаем заданні?

Дз.: Выканаем!

В.: Давайце ўспомнім, якія персанажы былі ў казцы “Муха-пяюха” і як іх звалі.

Дз.: Мышка – Па паліцах Скрабатуха, жабка – Па сажалках рагатуха, вавёрка – па елках Скакуха, заяц – Праз дарогу Скок і галодны Воўк.

В.: Паглядзіце на кнверты. Як вы думаеце, у якім заданне для таго, каб знайсці маску мышкі?

Дз.: У шэрым.

В.: А хто яшчэ з нашай казкі шэры?

Дз.: Заяц, воўк.

(*выхавальнік адкрывае канверт і чытае заданне*)

В.: Вось вам словы, якія пачынаюцца на гук “м”, трэба з імі пагуляць у гульню “Чаго не стала?”. Пагуляем?

Дз.: Пагуляем!

В.: Тады станавіцеся ў круг. Я буду кідаць мяч і называць прадмет, які ў мяне быў. Той. Каму я кіну мяч, кідае яго назад і называе прадмет, якога ў мяне не стала. Напрыклад, умяне была мышка – не стала мышкі.

Гульня з мячом “Чаго не стала?”. (*Словы для гульні: машына, матрошка*, *мазаіка, малпа, матацыкал, малаток, маракас, матылёк, магніт, маркер*).

В.: Давайце сядзем на стульчыкі і адкрыем наступны канверт. Як вы думаеце, у якім канверце заданне для таго, каб знайсці маску жабкі?

Дз.: Зялёны.

В.: Правільна. Адкрываем і чытаем: “Вывучыце чыстагаворку”.

 Ня-ня-ня – у лісы… (лісяня)

 Ня-ня- ня – у зайчыхі… (зайчаня)

 Ня-ня-ня – у мядзведзіцы…(мядзведзяня)

 Ня-ня-ня – у ваўчыцы…(ваўчаня)

 Ня-ня-ня – у вавёркі…(вавёрчаня).

*(дзеці два разы паўтараюць чыстагаворку*)

В.: А цяпер я прапаную вам пагуляць у гульню “Зайцы і воўк”.

 Раз, два, тры, чатыры – зайчык вушкі натапырыў.

(*Дзеці крочаць на месцы, высока падымаючы ногі і паказваючы, якія вушкі* *бываюць у зайчыка*.)

 Ідзе з лесу воўк, воўк, і зубамі шчоўк, шчоўк.

*( Ідуць воўчай паходкай і “шчоўкаюць” зубамі*.)

 Мы схаваліся ў кусты: зайка, я, і ты, і ты.

(*Прысядаюць на кукішкі і лічаць, паказваючы рукой на кожнага*.)

 Ты ж, ваўчына, пачакай, як схаваемся – шукай.

*(Седзячы на кукішках, пагражаюць пальчыкам.)*

В.: давайце прысядзем. Як вы думаеце, чыю маску мы знойдзем, калі адкрыем аранжавы канверт?

Дз.: Маску вавёркі.

В.: Чытаем заданне. “Раскажыце чым падобныя і чым адрозніваюцца вавёрка і ліса.” Давайце зробім гэта з дапамогай схемы. Але спачатку зробім гімнастыку для вачэй.

 Вось якая муха, Муха-Цакатуха,

 Улева, управа паляцела,

 На носік села.

 Лётае яна высока, лётае нізка.

 Лётае далёка, лётае блізка.

(*Выхавальнік выстаўляе схему. Дзеці параўноўваюць* *жывёл па схеме*)

1. Хто гэта?
2. Дзе жыве?
3. Як выглядае?
4. Чым харчуецца?
5. Як зімуе?
6. Што ты яшчэ ведаеш аб гэтай жывёле?

В.: Засталіся два канверты. Давайце адкрыем сіні.

“Для таго аб знайсці маску зайца падкажыце словы – наадварот”.

Гульня “Скажы наадварот”

Жабка маленькая, а ліса…(вялікая)

Вавёрка спрытная, а мядзведзь…(нязграбны)

Вожык калючы, а мышка…(гладкая)

У ваўка хвост доўгі, а ў мядзведзя…(кароткі)

Воўк смелы, а заяц…(баязлівы)

Ліса драпежная жывёла, а заяц…(траваядны).

В.: Малайцы, дзеці! Застаўся адзін жоўты канверт. Чытаем што ў ім.

 “Пад зялёнай елкай

 Маскі забірайце.

 І ў нашу казку

 З радасцю гуляйце.”

*( Дзеці ідуць да елкі і знаходзяць там маскі да казкі “Муха- пяюха”)*

В.: Дзеці! Мы выканалі ўсе заданні і маскі вярнуліся да нас. Давайце яшчэ раз назавём герояў казкі. (*Дзеці называюць*.) Я прапаную вам вечарам пагуляць у тэатр. Згодны?

Дз.: Згодны!

В.: Шмат казак ёсць на свеце.

 Мы выбралі адну.

 Спектакль будзем ставіць,

 Нам гэта не ў навіну.